Արդյունաբերություն Իսրայելի արդյունաբերությանը բնորոշ են տնայնագործական և արհեստագործական տիպի մանր ձեռնարկությունները։ Միաժամանակ տեղի է ունենում արտադրության համակենտրոնացում։ Ձեռնարկությունների մեծ մասը պատկանում է մասնավոր կապիտալին: 1967-ից արագ տեմպերով զարգանում է էլեկտրատեխնիկական, քիմիական, մեքենաշինական, ավիացիոն, կարի, ռետինի արդյունաբերությունը։ Արդյունաբերությունն ու էներգետիկան զգալի չափով հիմնված են ներմուծվող հումքի վրա։ Արդյունաբերական ձեռնարկությունների մոտ 60%-ը կենտրոնացած է Թել-Ավիվում և Հայֆայում: 1974-ին արտադրվել է 9156 միլիոն կվտ-ժ էլեկտրաէներգիա։ Լեռնահանքային արդյունաբերությունը թույլ է զարգացած։ Արդյունահանում են կալիումական և կերակրի աղ, բրոմ, քվարցային ավազներ, կավեր, ֆոսֆորիտներ, տորֆ, նավթ, երկաթի և պղնձի հանքանյութ և այլն։ Արդյունաբերության հիմնական կենտրոններն են Թել-Ավիվը, Հայֆան: Թել-Ավիվի և Դիմոնի մոտ գործում են 2 ատոմային ռեակտոր։